Минем педагогик осталыгым

Эссе

Чистай районы Татар Талкышы

гомуми урта белем мәктәбенең татар теле

һәм әдәбияты укытучы Шәйхетдинова

Гөлчәчәк Рәмдис кызы .

Яшь үсенте, җирдән шытып чыгып, якты дөньяга күз салды. Ул әле бик нәни... Үтә күренмәле саф яшькелт яфраклары кояшка үрелде. Нык тамырлы, көчле кәүсәле мәһабәт агачка әверелүдә аңа кояш нурлары ярдәм итәчәгенә ышанды ул. Укытучы да,якты кояш шикелле, саф, самими бала күңелен яулап алып, аңа белем, ышаныч, кыюлык, гаделлек орлыклары салмыймыни? Ул гомер буе укучыларына ышанычлы киңәшче, белем бирүче, тәрбияче булып яши. Балачак сиздермичә дә уза да китә, әмма күңелләрдә Укытучыдан иңгән җылылык, мәрхәмәтлелек кала. Җирдә кешеләргә мәгънәле тормышны колачлар өчен мөгаллим канат куя.

Бала вакыттан ук мине әлеге һөнәр үзенә тартты. Ул вакытта укытучыга мөнәсәбәт бөтенләй башка иде. Мин укытучымның кигән киеменә, сөйләгән сүзенә, үз- үзен тотышына соклана идем. Ә өйдә дүрт сеңелемне тезеп утыртып, дәрес “аңлата”,билгеләр куя идем. Әнә шул балачак хыяллары, 10 нчы сыйныфны тәмамлаганнан соң, мине КДПИның тарих-филологиясе факультетына алып килде...Бу җәһәттән әдәбиятка мәхәббәт уяткан, аны профессия дәрәҗәсенә күтәртә алган укытучыларым Инсия апа һәм Люция апаларга мин гомерем буе рәхмәтле. Әдәбият дөньясына җитәкләп алып кергән, аның сихри аһәңен үз йөрәкләре аша безгә ирештергән бу олуг мөгаллимәләрем бүген дә миндә соклану уята. Чөнки бүген мин алар эшен дәвам итәм. Чөнки мин үзем дә укытучы.

Мөгаллимлек хезмәтемне Чистай районының Изгар сигезьеллык мәктәбендә башладым. Хәзергесе көндә шул районың Татар Талкышы гомуми урта белем мәктәбенең югары категорияле татар теле һәм әдәбияты укытучысымын. Менә 22 ел инде балалар арасында... Бу еллар ташып, ургып аккан ярсу елга кебек, мизгел эчендә узган да киткән. Ә бит беренче тапкыр укытучы булып мәктәп бусагасын атлаганда, үз өстемә нинди зур җаваплылык алганымны аңламаганмындыр да. Күңелдә бары “Мин булдыра алырмынмы? Бу балаларга белем һәм тәрбия бирә алырмынмы?” кебек сораулар. Таныш түгел авыл, таныш булмаган кешеләр... Әмма көчле теләк, балаларны ярату барлык киртәләрне җиңәргә ярдәм иткән, күрәсең...

Тормышыбызга эре адымнар белән фәнни -технологик прогресс, мәгълүмати технологияләр үтеп керде. Ә яшь буын исә, яңа мәгълүматны эзләү, куллану буенча алдан бара. Димәк, укытучы да укучысыннан алдан барып, заманча технологияләрне үз эшендә ярдәмче итеп алырга тиеш.

Мин дә,татар теле һәм әдәбияты укытучысы буларак, мөстәкыйль фикер йөртүче, белемле, әхлаклы, үсеп-үзгәреп торучы җәмгыятебездә үз урынын табып яши алырлык көчле шәхесләр тәрбияләү алымнарын эзлим. Иң уңышлысы дип, проблемалы укыту методын саныйм. Галимҗан Ибраһимов та: “...эзләнү орлыгын салу һәм эзләгәнен үзе табарга юллар күрсәтү –мөгаллим бирә ала торган хезмәтләрнең иң кадерлесе, иң зурысыдыр”, - дигән. Бәхәссез хакыйкать.

Әйе,укытучы даими рәвештә үзенең белемен камилләштерергә тиеш. Үз өстеңдә эшләү генә тиешле нәтиҗәләр бирә. Белем күтәрү курсларында уку, семинарларда, һөнәри конкурсларда катнашу, хезмәттәшләрең белән аралашу – болар барысы да педагогик осталыкны үстерә. Белем бирү системасындагы үзгәрешләр укытучының педагогик осталыгын, профессиональ компетентлыгын өзлексез, системалы рәвештә үстерүне таләп итә. Мин балаларга белемне шулай ук үзем төзегән «Стилистик алымнарны Г.Тукай әсәрләренә нигезләнеп өйрәнү” исемле электив курсның авторлык программасы, “Филологик профиль буенча укучы 10-11 нче сыйныфларда **татар әдәбиятын** укытуның авторлык программасы”, “Филологик профиль буенча укучы 10-11 нче сыйныфларда **татар телен** укытуның авторлык программасы” аша да тормышка ашырырга тырышам.

Укыту барышында бер үк төрле проблема белән очрашабыз: балаларга үзләрен ничек тотарга кирәклеге турында акыл өйрәтәбез, файдалы киңәшләр бирәбез, хаталардан кисәтәбез. Шуңа карамастан, капма-каршы нәтиҗә килеп чыга. Моның сәбәбе нәрсәдә соң? Кеше тумыштан ук эстетик хисләргә, иҗади сәләткә билгеле бер күләмдә ия була. Ләкин бу хисләр, бу сәләт үзләреннән- үзләре генә ачылып китә алмый, аларны формалаштырырга, тәрбияләргә кирәк. Мәктәптә төрле – төрле сәләтле, һәвәслеге төрле булган балалар укый. Аларның һәрберсенең сәләтен исәпкә алып, төпле белем бирергә кирәк. Шуңа күрә, укучыларның кызыксынучанлыгыннан чыгып,

“ Исхакый оныклары” дигән театр түгәрәге оештырдык.

Балаларга әхлак тәрбиясе бирү, аларда милли гореф- гадәтләребез, дини йолаларыбыз белән кызыксыну уяту, халкыбызның милли җәүһәрләренә ихтирам, хөрмәт хисе белән сак караш тәрбияләү,тормышта югалып калмау, кыюлык, әхлаклылык, тырышлык, үз көчеңә ышану, иптәшлек-дуслык кебек хисләрне тәрбияләү максатыннан чыгып, һәр уку елында укучыларым белән берничә драма әсәрен сәхнәләштерәбез. Уңышларыбыз да бар. Кәрим Тинчуринга багышланган республика мәктәпләре бәйгесенең муниципаль турында ел саен җиңүче булып киләбез. Быел исә, Шәүкәт Биктимеров исемендәге V республика балалар театры сәнгате конкурсында 2нче урынны яуладык.

“Укытучының шундые булыр, алтын булачак бер шәкертне туфрак итеп җирдә калдырыр.Укытучының тагын шундые да булыр, туфрак булачак бер баланы алтын итә белер. Ничә еллардан бирле килгән тәҗрибә һәм сынаулар моны исбат итәдер” дип әйтүе белән Ризаэтдин Фәхретдин хаклы. Һәр баланың талант-сәләтен үз вакытында күреп алып, белемле, җәмгыятебез өчен кирәкле, тормышта үз урыннарын табып, дөрес юлдан баручы ,намуслы хезмәт белән шөгыльләнүче чын шәхесләр тәрбияләргә насыйп булса иде.